《甘霖亭记》
明代·韩日缵

甘霖亭者，为前太守荆公纪雨也。荆公守惠之明年，岁在壬戌，自夏五至秋七月不雨，田畴龟坼，郡之人戚曰：“不有播，其曷有获？”一月不雨谓之干，再月不雨谓之亢，一时不雨谓之槁，槁则无岁，无岁是无民也。太守荆公容有蹙曰：“天于民务殖之也，非天弃民，太守其不勤民，实弃守也！”

于是罪躬简事，禁酷徙市，损膳恶服。撤盖谢乘暴赤日中自宫徂郊日行数十里遍吁于群神。其衷疚，其词伤，其足疻，其形容憔悴。如是者日行之，不雨；旬行之，不雨。行之不辍，尔乃润风墨云密布并发，淹淹祁祁，自原野达于畎亩，无不优渥沾足者。三农慰望，百谷仰荣，咸欢然谓太守格于天而惠于民。郡人平越守张孟奇为甘霖之歌，绅衿之能言者和之。

无何，荆公以内计中考功令，郡之人戚曰：“民无岁，赖公以有岁，国人望公如望岁焉，奈何夺我公？”群走藩臬大夫御史台、都御史台为公留行。业裹三月粮，叩阍乞还我良守，不许。荆公去之日，日集万众，积公车不得发，两岸攀号至百里外。时余偕诸荐绅饯公州中，挥涕而别。诗云：“试看东江两岸哭，为官何必要封侯？”

郡人乃鸠工程物，作甘霖亭于江之浒。亭成，父老数十辈造韩子之庭请焉，曰：“伐石为亭以记太守之泽，不日成之矣。我辈登兹亭也，如瞻顾复焉，愿得子之言以勒诸石。”余曰：“公之雨我民也，渗漉于闾阎，沦渍于心髓，其为雨也非一日矣，乃公精诚所结，叩于天而天答之，泽于民而民戴之。”父老徘徊亭下，旦夕必祝。

公名之琦，镇江丹阳县人，万历甲辰进士。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。